Abdul-Rahman al-Bazzaz

Abdul-Rahman al-Bazzaz (Bagdad, 1913ko otsailaren 20a – ibidem, 1973ko ekainaren 28a) irakiar politikari eta idazlea izan zen. Irakeko estatuburu eta lehen ministroa izan zen.

1934an Bagdadeko Zuzenbide Eskolan graduatu zen eta Londresko King's Collegen ikasketak burutu zituen. 1930eko hamarkadan panarabismoaren aldeko taldeetan parte hartu zuen eta 1941ean Irakeko estatu-kolpea babestu zuen. Hori dela eta, kartzelan egon zen Bigarren Mundu Gerra amaitu arte.

Gerra ostean Bagdadeko Zuzenbide Ikastetxeko dekanoa izan zen. Zuzenbideari, Irakeko historiari, arabiar nazionalismori eta Iraki buruzko liburuak idatzi zituen. Nasser Egiptoko presidenteari babesa eman zion eta 1958an atxilotu eta torturatu egin zuten Irakeko matxinada baten porrotaren ondorioz. Askatu ondoren, Egiptora joan zen eta Arabiar Ligako Arabiar Ikasketen Institutuko dekano izendatu zuten.

1963an itzuli zen Irakera eta hainbat kargu bete zituen. Irakeko enbaxadorea izan zen Arabiar Errepublika Batuan eta Erresuma Batuan, eta Lurralde Petrolio Esportatzaileen Erakundeko idazkari nagusia. 1965eko irailean, Abdul Salam Arif presidenteak lehen ministro izendatu zuen, kargua hartu zuen lehen zibila.

Arif 1963ko apirilaren 13an hil zen hegazkin-istripu batean eta Bazzaz Irakeko behin-behineko presidentea izan zen hiru egunez. Abuztuan dimisioa eman zuen eta arabiar sozialismoaren etsaia izateaz eta Irak eta Egiptoren batasunaren aurka egoteaz akusatu zuten.

1969ko urtarrilean atxilotu eta torturatu egin zuten. 1970ean askatu zuten, eta Londresera joan zen tratamendu medikoa jasotzera, eta hiru urte geroago hil zen.

Kategoria:Bagdadarrak
Kategoria:Irakeko suniak
Kategoria:Arabiar nazionalistak
Kategoria:Irakeko lehen ministroak
Kategoria:Irakeko presidenteak
Kategoria:Torturatuak